Dañsour ha korollour on e kelc'h Kefeunteun Kemper hag evidon-me eo an dañs un dra naturel, abaoe tost 30 vloaz dija e tañsan ganto, kregiñ a ran da vezañ kozh ! P'am eus kroget da livañ, buan a-walc'h em eus graet tresadennoù gant dañsourien, c'hoant am boa da genaroueziañ an dañs ha nompas ober skeudennoù, traoù santet eo ar pezh a ran, ne labouran ket gant  luc'hskeudennoù pe brastresoù, un aergelc'h ha mennozhioù a zo e-barzh ma fenn hag e livan e-mod-se dindan eñvor. Setu perak e vez gwelet ivez war ma labour ar pikoù a ra ar c'horollour pa ijin ur gorollouriezh, ma labour a zo liammet kreñv gant ma entan, unan a ya gant egile. Ma sell war an dañs eo ,a-benn ar fin, al liverezh a ran gant ur plas evit an dañs, alies e vez gwelet un akordeoñs pe ur gourvioloñs ivez. Selaou a ran sonerezh pa labouran, pa ijinan taolennoù pe ur gorollouriezh nevez evit ar c'helc'h.